b'\n_START_ARTICLE_\nErnest Borneman\n_START_PARAGRAPH_\nErnst Wilhelm Julius Bornemann (12. huhtikuuta 1915 \xe2\x80\x93 4. kes\xc3\xa4kuuta 1995) oli saksalainen rikoskirjailija, elokuvaohjaaja, antropologi, etnomusikologi, jazzmuusikko, jazzkriitikko, psykoanalyytikko, seksologi ja sosialisti. H\xc3\xa4nelle my\xc3\xb6nnettiin Magnus Hirschfeld -mitali seksuaalisesta tieteest\xc3\xa4.\n_START_SECTION_\nBiografia\n_START_PARAGRAPH_\nBorneman syntyi Berliiniss\xc3\xa4. H\xc3\xa4n kasvoi hyviss\xc3\xa4 oloissa ja omien sanojensa mukaan h\xc3\xa4n oli seksuaalisesti kyps\xc3\xa4 14-vuotiaana, poliittisesti kyps\xc3\xa4 15-vuotiaana ja \xc3\xa4lyllisesti kyps\xc3\xa4 14\xe2\x80\x9316-vuotiaana. H\xc3\xa4nen lapsuudenyst\xc3\xa4vi\xc3\xa4\xc3\xa4n olivat Bertolt Brecht ja Wilhelm Reich._NEWLINE_H\xc3\xa4neen vaikutti syv\xc3\xa4sti erityisesti maailmanmusiikki. Kymmenvuotiaana h\xc3\xa4n k\xc3\xa4vi maailmann\xc3\xa4yttelyss\xc3\xa4 Pariisissa, jossa h\xc3\xa4n tapasi kongolaisia muusikoita. Borneman k\xc3\xa4vi paljon konserteissa ja kuunteli muun muassa Marlene Dietrichi\xc3\xa4 ja Sidney Bechet\xe2\x80\x99ta. H\xc3\xa4nen kaukainen sukulaisensa, etnomusikologi Erich von Hornbostel, sai h\xc3\xa4net kiinnostumaan jazzista._NEWLINE_Borneman kuului Saksan kommunistiseen puolueeseen ja joutui l\xc3\xa4htem\xc3\xa4\xc3\xa4n maasta vuonna 1933, kun kansallissosialistinen puolue astui valtaan. H\xc3\xa4n sai turvapaikan Englannista, vaikka puhui tuskin sanaakaan englantia. H\xc3\xa4n kuitenkin oppi nopeasti kielen ja pystyi jopa kirjoittamaan sill\xc3\xa4. Vuonna 1937 julkaistiin h\xc3\xa4nen ensimm\xc3\xa4inen romaaninsa The Face on the Cutting-Room Floor, jonka h\xc3\xa4n kirjoitti ennen kuin t\xc3\xa4ytti kaksikymment\xc3\xa4. Borneman kirjoitti kaiken kaikkiaan kuusi rikosromaania englanniksi._NEWLINE_Lontoossa asuessaan Borneman k\xc3\xa4vi kaikissa briteiss\xc3\xa4 kiert\xc3\xa4vien jazzmuusikoiden konserteissa, kuten Duke Ellingtonin ja Cab Callowayn. H\xc3\xa4n itse soitti pianoa, kontrabassoa ja rumpuja. H\xc3\xa4n soitti tanssiyhtyeiss\xc3\xa4 ja Atlantin yli seilaavissa laivoissa._NEWLINE_Viimeiset vuotensa Borneman asui Schartenissa, Yl\xc3\xa4-It\xc3\xa4vallassa.'